Document ID: 32015D0253

Title and Content:
ΕΚΤΕΛΕΣΤΙΚΉ ΑΠΌΦΑΣΗ (ΕΕ) 2015/253 ΤΗΣ ΕΠΙΤΡΟΠΉΣ της 16ης Φεβρουαρίου 2015 για τον καθορισμό των κανόνων σχετικά με τη δειγματοληψία και την υποβολή εκθέσεων στο πλαίσιο της οδηγίας 1999/32/ΕΚ του Συμβουλίου όσον αφορά την περιεκτικότητα των καυσίμων πλοίων σε θείο Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη την οδηγία 1999/32/ΕΚ του Συμβουλίου, της 26ης Απριλίου 1999, σχετικά με τη μείωση της περιεκτικότητας ορισμένων υγρών καυσίμων σε θείο και για την τροποποίηση της οδηγίας 93/12/ΕΟΚ (1), και ιδίως το άρθρο 6 παράγραφος 1β και το άρθρο 7 παράγραφος 1α, Εκτιμώντας τα ακόλουθα: (1) Μια οικονομικά αποδοτική και συνεκτική εφαρμογή και επιβολή της οδηγίας 1999/32/ΕΚ είναι υψηλής προτεραιότητας ώστε να επιτευχθούν τα προβλεπόμενα οφέλη για την υγεία και το περιβάλλον που θα προκύψουν από τη μείωση των εκπομπών διοξειδίου του θείου που προκαλούνται από τις θαλάσσιες μεταφορές, γεγονός που θα συμβάλλει στον θεμιτό ανταγωνισμό και στην αύξηση της βιωσιμότητας των θαλάσσιων μεταφορών. (2) Με σκοπό την αποτελεσματική εφαρμογή των άρθρων 3α, 4α και 4β της οδηγίας 1999/32/ΕΚ, τα κράτη μέλη είναι απαραίτητο να εξασφαλίζουν τη δειγματοληψία, με επαρκή συχνότητα και ακρίβεια, των καυσίμων πλοίων που παραδίδονται σε πλοία ή που χρησιμοποιούνται επί των πλοίων, συμπεριλαμβανομένων των επιθεωρήσεων των ημερολογίων και των δελτίων παράδοσης των αποθηκών καυσίμων. (3) Το άρθρο 6 παράγραφος 1 της οδηγίας 1999/32/ΕΚ απαιτεί από τα κράτη μέλη να λαμβάνουν όλα τα αναγκαία μέτρα για να ελέγχεται με δειγματοληψία η περιεκτικότητα σε θείο των χρησιμοποιούμενων καυσίμων πλοίων που προορίζονται για καύση επί των πλοίων, ενώ βρίσκονται στις οικείες θαλάσσιες περιοχές και λιμένες. Στο πλαίσιο αυτό η δειγματοληψία θα πρέπει να ερμηνεύεται διασταλτικά, έτσι ώστε να καλύπτει όλες τις μεθόδους ελέγχου της συμμόρφωσης που ορίζονται στο άρθρο 6 παράγραφος 1α στοιχεία α), β) και γ) της εν λόγω οδηγίας. (4) Η φυσική δειγματοληψία των χρησιμοποιούμενων καυσίμων πλοίων με σκοπό τον έλεγχο της συμμόρφωσης θα πρέπει να διενεργείται είτε μέσω της συλλογής και της ανάλυσης δείγματος από το σύστημα καυσίμων του πλοίου είτε μέσω της ανάλυσης των σχετικών σφραγισμένων δειγμάτων από τις αποθήκες καυσίμων που βρίσκονται επί των πλοίων. (5) Η συχνότητα της δειγματοληψίας θα πρέπει να προσδιορίζεται με βάση τον αριθμό των πλοίων που καταπλέουν σε ένα κράτος μέλος, τον έλεγχο των εγγράφων του πλοίου, τη χρήση εναλλακτικών τεχνολογιών στόχευσης που αποσκοπούν να εξασφαλίσουν τη δίκαιη κατανομή του φόρτου μεταξύ των κρατών μελών και τη σχέση κόστους-αποτελεσματικότητας, καθώς και ειδικές προειδοποιήσεις για μεμονωμένα πλοία. (6) Η δειγματοληψία των καυσίμων πλοίων κατά την παράδοσή τους στα πλοία θα πρέπει να στοχεύει τους προμηθευτές καυσίμων πλοίων για τους οποίους έχει επανειλημμένα διαπιστωθεί ότι δεν συμμορφώνονται με τις προδιαγραφές που αναφέρονται στο δελτίο παράδοσης των αποθηκών καυσίμων, και να λαμβάνει υπόψη τον όγκο των καυσίμων πλοίων που διατίθενται στην αγορά από τον προμηθευτή. (7) Προκειμένου να εφαρμοστεί η οδηγία 1999/32/ΕΚ με οικονομικά αποδοτικό τρόπο, θα πρέπει να ενθαρρυνθούν τα κράτη μέλη να τηρούν τη συχνότητα δειγματοληψίας επιλέγοντας πλοία για έλεγχο της συμμόρφωσης καυσίμων με γνώμονα τους εθνικούς μηχανισμούς στόχευσης με βάση τον κίνδυνο ή εφαρμόζοντας καινοτόμους τεχνολογίες ελέγχου της συμμόρφωσης, και να ανταλλάσσουν τις πληροφορίες που συλλέγουν με άλλα κράτη μέλη. (8) Ένα ειδικό σύστημα ενημέρωσης της Ένωσης, το οποίο αναπτύχθηκε και λειτουργεί υπό την ευθύνη του Ευρωπαϊκού Οργανισμού για την Ασφάλεια στη Θάλασσα και τίθεται στη διάθεση των κρατών μελών από την 1η Ιανουαρίου 2015, πρόκειται να χρησιμεύσει ως πλατφόρμα για την καταγραφή και την ανταλλαγή πληροφοριών σχετικά με τα αποτελέσματα των επιμέρους ελέγχων συμμόρφωσης σύμφωνα με την οδηγία 1999/32/ΕΚ. Τα κράτη μέλη θα πρέπει να ενθαρρυνθούν να χρησιμοποιούν το εν λόγω σύστημα που μπορεί να συμβάλλει αποφασιστικά στον εξορθολογισμό και τη βελτιστοποίηση της εκτίμησης της συμμόρφωσης με τις απαιτήσεις της εν λόγω οδηγίας. (9) Προκειμένου να μην επιβάλλεται δυσανάλογος διοικητικός φόρτος στα κράτη μέλη που δεν διαθέτουν ακτογραμμή, καθώς και στα πλοία που φέρουν τη σημαία τους ή στους οικείους προμηθευτές καυσίμων πλοίων, δεν θα πρέπει να εφαρμόζονται σε αυτά τα κράτη μέλη ορισμένες διατάξεις. (10) Για την υποβολή εκθέσεων θα πρέπει να χρησιμοποιούνται με τον καλύτερο τρόπο όλες οι διαθέσιμες τεχνολογίες αιχμής, έτσι ώστε ο διοικητικός φόρτος να μειώνεται στο ελάχιστο, και παράλληλα να παρέχεται ευελιξία στα κράτη μέλη που μπορεί να επιθυμούν να υποβάλλουν τα στοιχεία τους με πιο παραδοσιακούς τρόπους. Ως εκ τούτου, τα κράτη μέλη έχουν τη δυνατότητα να χρησιμοποιούν το σύστημα ενημέρωσης της Ένωσης ώστε να εκπληρώνουν τις σχετικές υποχρεώσεις υποβολής ετήσιας έκθεσης σύμφωνα με την οδηγία 1999/32/ΕΚ. (11) Το νωρίτερο την 1η Ιανουαρίου 2016 και με την επιφύλαξη της διαθεσιμότητας κοινών στοιχείων όσον αφορά τη δειγματοληψία και τον έλεγχο της συμμόρφωσης με τις διατάξεις σχετικά με το θείο, τα κράτη μέλη μπορούν να χρησιμοποιούν τον μηχανισμό στόχευσης με βάση τον κίνδυνο, που έχει ενσωματωθεί στο σύστημα ενημέρωσης της Ένωσης, ώστε να ιεραρχούν τους ελέγχους των καυσίμων πλοίων με οικονομικά αποδοτικό τρόπο. (12) Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής που έχει συσταθεί δυνάμει του άρθρου 9 παράγραφος 1 της οδηγίας 1999/32/ΕΚ, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Αντικείμενο Η παρούσα απόφαση καθορίζει τους κανόνες σχετικά με τις μεθόδους και τη συχνότητα δειγματοληψίας, καθώς και την υποβολή εκθέσεων στο πλαίσιο της οδηγίας 1999/32/ΕΚ όσον αφορά την περιεκτικότητα των καυσίμων πλοίων σε θείο. Άρθρο 2 Ορισμοί Για τους σκοπούς της παρούσας απόφασης, ισχύουν οι ακόλουθοι ορισμοί: (1) ως «δεξαμενή» νοείται η δεξαμενή καυσίμων από την οποία τροφοδοτούνται οι κατάντη μηχανές πετρελαίου εσωτερικής καύσης· (2) ως «σύστημα καυσίμων» νοείται το σύστημα που υποστηρίζει τη διανομή, τη διήθηση, τον καθαρισμό και την παροχή καυσίμων από τις δεξαμενές στις μηχανές πετρελαίου εσωτερικής καύσης· (3) ως «εκπρόσωπος του πλοίου» νοείται ο πλοίαρχος ή ο αξιωματικός που είναι υπεύθυνος για τα χρησιμοποιούμενα καύσιμα πλοίων, τα έγγραφα του πλοίου και την επίτευξη συμφωνίας σχετικά με τη θέση του εναλλακτικού σημείου δειγματοληψίας καυσίμου· (4) ως «επιθεωρητής σχετικά με το θείο» νοείται το πρόσωπο που έχει εξουσιοδοτηθεί δεόντως από την αρμόδια αρχή ενός κράτους μέλους να ελέγχει τη συμμόρφωση με τις διατάξεις της οδηγίας 1999/32/ΕΚ· (5) ως «σύστημα ενημέρωσης της Ένωσης» νοείται το σύστημα που χρησιμοποιεί τα δεδομένα του λιμένα κατάπλου των πλοίων στο πλαίσιο του συστήματος SafeSeaNet, το σύστημα διαχείρισης πληροφοριών που συστάθηκε με το άρθρο 22α της οδηγίας 2002/59/ΕΚ του Ευρωπαϊκού Κοινοβουλίου και του Συμβουλίου (2) («SafeSeaNet»), το οποίο καταγράφει και ανταλλάσσει πληροφορίες σχετικά με τα αποτελέσματα των επιμέρους ελέγχων συμμόρφωσης βάσει της οδηγίας 1999/32/ΕΚ και το οποίο λειτουργεί υπό την ευθύνη του Ευρωπαϊκού Οργανισμού για την Ασφάλεια στη Θάλασσα. Η Ένωση αναπτύσσει μηχανισμό στόχευσης με βάση τον κίνδυνο ο οποίος εδράζεται στα εν λόγω αποτελέσματα των επιμέρους ελέγχων συμμόρφωσης και των σχετικών πορισμάτων βάσει της οδηγίας 1999/32/ΕΚ. Άρθρο 3 Συχνότητα δειγματοληψίας των καυσίμων πλοίων που χρησιμοποιούνται επί του πλοίου 1. Τα κράτη μέλη διενεργούν ελέγχους των ημερολογίων των πλοίων και των δελτίων παράδοσης των αποθηκών καυσίμων επί των πλοίων στο 10 % τουλάχιστον του συνολικού αριθμού των πλοίων που καταπλέουν στο οικείο κράτος μέλος ανά έτος. Ο συνολικός αριθμός των πλοίων που καταπλέουν σε ένα κράτος μέλος αντιστοιχεί στον μέσο αριθμό των πλοίων των τριών προηγούμενων ετών, όπως έχει κοινοποιηθεί μέσω του SafeSeaNet. 2. Από την 1η Ιανουαρίου 2016 η περιεκτικότητα σε θείο των καυσίμων πλοίων που χρησιμοποιούνται επί των πλοίων πρέπει επίσης να ελέγχεται με δειγματοληψία ή με ανάλυση ή και με τις δύο μεθόδους τουλάχιστον στο ακόλουθο ποσοστό των επιθεωρούμενων πλοίων που αναφέρονται στην παράγραφο 1: α) 40 % στα κράτη μέλη των οποίων τα σύνορα συμπίπτουν απολύτως με περιοχές ελέγχου των εκπομπών SOx (ΠΕΕΟΘ)· β) 30 % στα κράτη μέλη των οποίων ένα μέρος των συνόρων τους συμπίπτει με ΠΕΕΟΘ· γ) 20 % στα κράτη μέλη που δεν συνορεύουν με ΠΕΕΟΘ. Από την 1η Ιανουαρίου 2020, στα κράτη μέλη που δεν συνορεύουν με ΠΕΕΟΘ η περιεκτικότητα σε θείο των καυσίμων πλοίων που χρησιμοποιούνται επί των πλοίων πρέπει επίσης να ελέγχεται με δειγματοληψία ή με ανάλυση ή και με τις δύο μεθόδους τουλάχιστον σε ποσοστό 30 % των επιθεωρούμενων πλοίων που αναφέρονται στην παράγραφο 1. Τα κράτη μέλη μπορούν να συμμορφώνονται με τις συχνότητες που καθορίζονται στην παρούσα παράγραφο επιλέγοντας πλοία βάσει των εθνικών μηχανισμών στόχευσης με βάση τον κίνδυνο και των ειδικών προειδοποιήσεων για πλοία που αναφέρονται στο σύστημα πληροφοριών της Ένωσης. 3. Ο αριθμός των πλοίων που υπολογίζεται σύμφωνα με την παράγραφο 2 και ελέγχεται επίσης με δειγματοληψία ή ανάλυση ή και με τις δύο μεθόδους μπορεί να προσαρμόζεται, αλλά όχι να μειώνεται κατά πάνω από 50 % είτε: α) κατόπιν αφαίρεσης του αριθμού των πλοίων των οποίων η ενδεχόμενη μη συμμόρφωση ελέγχεται με τη βοήθεια τεχνολογιών τηλεανίχνευσης ή μεθόδων ανάλυσης με ταχεία σάρωση· β) κατόπιν καθορισμού του κατάλληλου αριθμού πλοίων, όταν οι έλεγχοι των εγγράφων του πλοίου σύμφωνα με την παράγραφο 1 διεξάγονται επί του πλοίου στο 40 % τουλάχιστον των πλοίων που καταπλέουν στο σχετικό κράτος μέλος ανά έτος. Η προσαρμογή που αναφέρεται στα στοιχεία α) και β) κοινοποιείται στο σύστημα ενημέρωσης της Ένωσης. 4. Από την 1η Ιανουαρίου 2016, αντί να συμμορφώνεται με την ετήσια συχνότητα που ορίζεται στις παραγράφους 1, 2 και 3, ένα κράτος μέλος μπορεί να εφαρμόζει ετήσια συχνότητα δειγματοληψίας σύμφωνα με τον ενωσιακό μηχανισμό στόχευσης με βάση τον κίνδυνο. 5. Το παρόν άρθρο δεν ισχύει για την Τσεχική Δημοκρατία, το Λουξεμβούργο, την Ουγγαρία, την Αυστρία και τη Σλοβακία. Άρθρο 4 Συχνότητα δειγματοληψίας των καυσίμων πλοίων κατά την παράδοσή τους στα πλοία 1. Σύμφωνα με το άρθρο 6 παράγραφος 1α στοιχείο β) της οδηγίας 1999/32/ΕΚ και λαμβανομένου υπόψη του όγκου των καυσίμων πλοίων που παραδίδονται, τα κράτη μέλη πραγματοποιούν δειγματοληψία και ανάλυση των καυσίμων πλοίων κατά την παράδοσή τους στα πλοία από τους προμηθευτές καυσίμων πλοίων που είναι εγγεγραμμένοι στο εν λόγω κράτος μέλος και για τους οποίους έχει διαπιστωθεί ότι, τουλάχιστον τρεις φορές σε ένα συγκεκριμένο έτος, παρέδωσαν καύσιμα που δεν συμμορφώνονται με τις προδιαγραφές που αναφέρονται στο δελτίο παράδοσης αποθηκών καυσίμων με βάση τις εκθέσεις που υποβάλλονται στο πλαίσιο του συστήματος ενημέρωσης της Ένωσης ή την ετήσια έκθεση που αναφέρεται στο άρθρο 7. 2. Το παρόν άρθρο δεν ισχύει για την Τσεχική Δημοκρατία, το Λουξεμβούργο, την Ουγγαρία, την Αυστρία και τη Σλοβακία. Άρθρο 5 Μέθοδοι δειγματοληψίας για τον έλεγχο της περιεκτικότητας σε θείο των καυσίμων πλοίων που χρησιμοποιούνται επί των πλοίων 1. Σύμφωνα με το άρθρο 3, όταν ελέγχεται η περιεκτικότητα σε θείο των καυσίμων πλοίων που χρησιμοποιούνται επί των πλοίων, τα κράτη μέλη εφαρμόζουν την εξής σταδιακή προσέγγιση για τη δειγματοληψία και τον έλεγχο της συμμόρφωσης των προτύπων περιεκτικότητας σε θείο: α) επιθεώρηση των ημερολογίων των πλοίων και των δελτίων παράδοσης των αποθηκών καυσίμων· β) όταν κρίνεται σκόπιμο, ένα ή και τα δύο από τα εξής μέτρα δειγματοληψίας και ανάλυσης: i) ανάλυση των σφραγισμένων δειγμάτων από τις αποθήκες καυσίμων επί των πλοίων, που συνοδεύουν το δελτίο παράδοσης των αποθηκών καυσίμων, τα οποία λήφθηκαν σύμφωνα με τον κανονισμό 18(8.1) και (8.2) του παραρτήματος VI της MARPOL· ii) δειγματοληψία των καυσίμων πλοίων η οποία διενεργείται επί των πλοίων, τα οποία καύσιμα προορίζονται για καύση επί των πλοίων σύμφωνα με το άρθρο 6, ακολουθούμενη από ανάλυση. 2. Στο τέλος του ελέγχου και της ανάλυσης της περιεκτικότητας σε θείο, ο επιθεωρητής σχετικά με το θείο καταγράφει τις λεπτομέρειες της επιθεώρησης και των πορισμάτων για το συγκεκριμένο καύσιμο σύμφωνα με τις ζητούμενες πληροφορίες που αναφέρονται στο άρθρο 7 στοιχείο α). Άρθρο 6 Δειγματοληψία επί των πλοίων 1. Τα κράτη μέλη συλλέγουν δείγματα καυσίμων πλοίων επί των πλοίων μέσω απλής ή πολλαπλής δειγματοληψίας στο σημείο όπου έχει τοποθετηθεί η βαλβίδα για τη συλλογή δείγματος στο σύστημα καυσίμων του πλοίου, όπως αναφέρεται στα συστήματα σωληνώσεων ή στο σχέδιο διάταξης καυσίμων του πλοίου και σύμφωνα με την έγκριση του κράτους της σημαίας ή αναγνωρισμένου οργανισμού που ενεργεί εξ ονόματός της. 2. Ελλείψει του σημείου που αναφέρεται στην παράγραφο 1, το σημείο δειγματοληψίας των καυσίμων πρέπει να είναι το σημείο τοποθέτησης βαλβίδας για τη συλλογή δείγματος και να πληροί όλες τις ακόλουθες προϋποθέσεις: α) να είναι προσβάσιμο με εύκολο και ασφαλή τρόπο· β) να λαμβάνει υπόψη τις διαφορετικές ποιότητες καυσίμου που χρησιμοποιούνται για τις μηχανές πετρελαίου εσωτερικής καύσης· γ) να είναι κατάντη του χρησιμοποιούμενου καυσίμου από τη δεξαμενή καυσίμων· δ) να βρίσκεται όσο το δυνατόν πλησιέστερα στο στόμιο εισόδου του καυσίμου στη μηχανή πετρελαίου εσωτερικής καύσης και να προσφέρει όσο το δυνατόν μεγαλύτερη ασφάλεια· να λαμβάνει παράλληλα υπόψη τον τύπο των καυσίμων, τον ρυθμό ροής, τη θερμοκρασία και την πίεση στο επιλεγμένο σημείο δειγματοληψίας. ε) να το έχει προτείνει ο εκπρόσωπος του πλοίου και να έχει γίνει αποδεκτό από τον επιθεωρητή σχετικά με το θείο. 3. Τα κράτη μέλη μπορούν να διενεργούν δειγματοληψία σε περισσότερα από ένα σημεία στο σύστημα καυσίμων, έτσι ώστε να διαπιστώνεται πιθανή αλλοίωση από διασταύρωση των καυσίμων ελλείψει πλήρως ξεχωριστών συστημάτων καυσίμων ή στην περίπτωση διάταξης πολλαπλών δεξαμενών. 4. Τα κράτη μέλη διασφαλίζουν ότι το δείγμα συλλέγεται σε περιέκτη δειγματοληψίας από τον οποίο να μπορούν να πληρωθούν τουλάχιστον τρεις φιάλες δειγματοληψίας που είναι αντιπροσωπευτικές του χρησιμοποιούμενου καυσίμου πλοίων. 5. Τα κράτη μέλη λαμβάνουν μέτρα ώστε να διασφαλίσουν τα εξής: α) οι φιάλες δειγματοληψίας σφραγίζονται από τον επιθεωρητή σχετικά με το θείο με ένα μοναδικό μέσο αναγνώρισης που τοποθετείται παρουσία του εκπροσώπου του πλοίου· β) δύο φιάλες δειγματοληψίας μεταφέρονται στην ξηρά για ανάλυση· γ) μια φιάλη δειγματοληψίας παρακρατείται από τον αντιπρόσωπο του πλοίου για περίοδο τουλάχιστον 12 μηνών από την ημερομηνία συλλογής. Άρθρο 7 Πληροφορίες που πρέπει να συμπεριλαμβάνονται στην ετήσια έκθεση Η ετήσια έκθεση που πρέπει να υποβάλλουν τα κράτη μέλη στην Επιτροπή σχετικά με την τήρηση των προτύπων για το θείο στα καύσιμα πλοίων πρέπει να περιλαμβάνει τουλάχιστον τις ακόλουθες πληροφορίες: α) τον συνολικό ετήσιο αριθμό και τύπο των περιπτώσεων μη συμμόρφωσης της περιεκτικότητας σε θείο που μετρήθηκε στα καύσιμα που εξετάστηκαν, καθώς και τη σοβαρότητα της κάθε περίπτωσης μη συμμόρφωσης της περιεκτικότητας σε θείο και τη μέση περιεκτικότητα σε θείο που καθορίστηκαν μετά τη συλλογή και ανάλυση των δειγμάτων· β) τον συνολικό ετήσιο αριθμό ελέγχων των εγγράφων του πλοίου, συμπεριλαμβανομένων των δελτίων παράδοσης των αποθηκών καυσίμων, το σημείο ανεφοδιασμού σε καύσιμα, τα βιβλία καταγραφής πετρελαίου, τα ημερολόγια πλοίου, τις διαδικασίες αλλαγής καυσίμου και τα μητρώα· γ) τις δηλώσεις έλλειψης διαθεσιμότητας καυσίμων πλοίων, όπως ορίζεται στο άρθρο 4α στοιχείο 5β) της οδηγίας 1999/32/ΕΚ, συμπεριλαμβανομένων των στοιχείων του πλοίου και του λιμένα ανεφοδιασμού, καθώς και των κρατών μελών στα οποία σημειώθηκε η έλλειψη, του αριθμού των δηλώσεων που έχουν υποβληθεί από το ίδιο πλοίο, καθώς και του είδους του καυσίμου που δεν ήταν διαθέσιμο. δ) τις κοινοποιήσεις και τις επιστολές διαμαρτυρίας σχετικά με την περιεκτικότητα σε θείο των καυσίμων προς τους προμηθευτές καυσίμων πλοίων στην επικράτειά τους· ε) κατάλογο με το όνομα και τη διεύθυνση όλων των προμηθευτών καυσίμων πλοίων στο οικείο κράτος μέλος· στ) την περιγραφή της χρήσης εναλλακτικών μεθόδων μείωσης των εκπομπών, συμπεριλαμβανομένων των δοκιμών και της συνεχούς παρακολούθησης των εκπομπών, ή της χρήσης εναλλακτικών καυσίμων και ελέγχων συμμόρφωσης που αφορούν τη συνεχή επίτευξη μείωσης των εκπομπών SOx σύμφωνα με τα παραρτήματα I και II της οδηγίας 1999/32/ΕΚ για τα πλοία που φέρουν τη σημαία του κράτους μέλους· ζ) κατά περίπτωση, περιγραφή των εθνικών μηχανισμών στόχευσης με βάση τον κίνδυνο, συμπεριλαμβανομένων των ειδικών προειδοποιήσεων, καθώς και της χρήσης και των αποτελεσμάτων της τηλεανίχνευσης και άλλων διαθέσιμων τεχνολογιών που επιτρέπουν την ταξινόμηση κατά σειρά προτεραιότητας των πλοίων που πρόκειται να υποβληθούν σε έλεγχο συμμόρφωσης· η) τον συνολικό αριθμό και το είδος των διαδικασιών επί παραβάσει που κινήθηκαν ή των κυρώσεων ή και των δύο, το ποσό των προστίμων που επιβλήθηκαν από την αρμόδια αρχή τόσο στους φορείς εκμετάλλευσης πλοίων όσο και στους προμηθευτές καυσίμων πλοίων· θ) για κάθε πλοίο, μετά την επιθεώρηση των ημερολογίων και των δελτίων παράδοσης των αποθηκών καυσίμων ή μετά από δειγματοληψία ή και τα δύο: i. στοιχεία του πλοίου, συμπεριλαμβανομένου του αριθμού ΔΝΟ, του τύπου, της ηλικίας και της χωρητικότητας του πλοίου· ii. εκθέσεις σχετικά με τη δειγματοληψία και την ανάλυση, συμπεριλαμβανομένου του αριθμού και του είδους των δειγμάτων, των χρησιμοποιούμενων μεθόδων δειγματοληψίας και σημείων δειγματοληψίας, με σκοπό τον έλεγχο της συμμόρφωσης του τύπου του πλοίου· iii. τις σχετικές πληροφορίες για τα δελτία παράδοσης των αποθηκών καυσίμων, το σημείο του ανεφοδιασμού σε καύσιμα, τα βιβλία καταγραφής πετρελαίου, τα ημερολόγια πλοίου, τις διαδικασίες αλλαγής καυσίμου και τα μητρώα· iv. τα μέτρα επιβολής και τις νομικές διαδικασίες που έχουν κινηθεί σε εθνικό επίπεδο ή τις κυρώσεις ή και τα δύο έναντι συγκεκριμένου πλοίου. Άρθρο 8 Παρουσίαση της έκθεσης 1. Τα κράτη μέλη μπορούν να χρησιμοποιούν το σύστημα ενημέρωσης της Ένωσης ώστε να καταχωρούν στο σύστημα, αμέσως μετά τον έλεγχο, όλα τα στοιχεία και πορίσματα σχετικά με τη συγκεκριμένη επιθεώρηση, συμπεριλαμβανομένων των πληροφοριών που αφορούν τη δειγματοληψία. 2. Ένα κράτος μέλος που χρησιμοποιεί το σύστημα ενημέρωσης της Ένωσης για την καταγραφή, την ανταλλαγή και τη διαβίβαση δεδομένων σχετικά με τον έλεγχο συμμόρφωσης, μπορεί να χρησιμοποιεί την ετήσια συγκεντρωτική συλλογή των προσπαθειών επιβολής που παρέχονται από το σύστημα ενημέρωσης της Ένωσης ώστε να εκπληρώνει τις υποχρεώσεις του σχετικά με την υποβολή εκθέσεων που ορίζονται στο άρθρο 7 της οδηγίας 1999/32/ΕΚ. 3. Τα κράτη μέλη που δεν χρησιμοποιούν το σύστημα ενημέρωσης της Ένωσης οφείλουν είτε να διευκολύνουν τη σύνδεση του συστήματος ενημέρωσης της Ένωσης με το εθνικό τους σύστημα το οποίο να μπορεί τουλάχιστον να καταχωρεί στοιχεία, κατά περίπτωση, για τα ίδια πεδία με το σύστημα ενημέρωσης της Ένωσης, ή να υποβάλλουν ηλεκτρονικά πληροφορίες για όλα τα στοιχεία που αναφέρονται στο άρθρο 7. Άρθρο 9 Έναρξη ισχύος Η παρούσα απόφαση αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης. Βρυξέλλες, 16 Φεβρουαρίου 2015.

Classification Labels:
1218
1219

Label Descriptions:
{"1218": "Στατιστική", "1219": "ΟΙΚΟΝΟΜΙΑ"}

EuroVoc IDs (Original): 2767
486
3810
2524
4522
1707
3737
4256

EuroVoc IDs (Expanded): 2767
486
3810
2524
4522
1707
3737
4256

Dataset Source: meu

Split: test